Storm ruk dak soos 'n blikoopmaker af | Netwerk24
Storm ruk dak soos 'n blikoopmaker af
Deur Ügen Vos 09 Oktober 2017 22:26
Die verpletterende storm Maandag in Gauteng het die dak van die Laerskool Protearif in Krugersdorp soos 'n reuse-blikoopmaker afgeruk en die skool se bestuur met die hande in die hare oor die pad vorentoe gelaat.
Lugfoto's van die skool wys duidelik hoe stoele en tafels in oop klaskamers in die water ronddryf. Die omliggende skoolterrein is ook in puin.
'n Lugfoto van die skade by die Laerskool Protearif in Krugersdorp.
'n Werker is ernstig beseer en die skool is "driekwart verwoes" in die erge reën-, wind- en haelstorm wat groot dele van Gauteng getref het.
Twee kinders en 'n onderwyseres het ook ligte snywonde opgedoen, volgens Tjaart Snyman, voorsitter van die skool se beheerliggaam.
"Die storm het die skool se dak heeltemal afgeruk," sê hy. "Die twee leerlinge en die onderwyseres het gelukkig net ligte snywonde weens wrakstukke opgedoen en is op die toneel deur die nooddienste behandel.
"Die werker is egter ernstig beseer en is per ambulans hospitaal toe geneem word."
Nog 'n onderwyser se bakkie het glo "begin wegwaai" toe hy tydens die storm in sy Nissan NP200 geklim het.
"Ons kan eintlik baie dankbaar wees dat geen van ons kinders ernstig beseer is nie, maar weet glad nie wat ons nou te doen staan nie," sê Steenkamp.
"Ons sal dringend met die onderwysdepartement moet vergader om die pad vorentoe te bepaal en die skool sal beslis nie môre (Dinsdag) oop kan wees nie.
"Ek wonder eintlik persoonlik of die skool voor die einde van die jaar weer sal kan oopmaak. Ons het eerlikwaar baie skade."
"Ons kan net dankbaar was dat die skool reeds basies verdaag was toe die storm getref het en is baie bly geen ander kinders is ernstig beseer nie," sê Steenkamp.